Morten Østergaard (RV), 2008-01-10:
Der er en del af de rettigheder, som Enhedslisten her foreslår, der allerede er rettigheder, eftersom de er bestemt af folkeskoleloven, som f.eks. at have ret til undervisning i de vejledende minimumstimetal.
Det er selvfølgelig sådan set værd at diskutere forslagets enkelte elementer, men det, der er det samlede problem, og som også har været en del af diskussionen, er jo selvfølgelig, at man på den måde her - altså ved at sætte det op som rettigheder - fjerner en meget væsentlig fleksibilitet og ligesom flytter fokus væk fra, at vi har en lokal folkeskole, hvor undervisningen tilrettelægges lokalt af uddannede lærere i samarbejde med forældrene, med eleverne og med ledelsen, og at det er det, der er kernen i at få en god folkeskole.
Jeg er ikke i tvivl om, at Enhedslisten med det her ønsker at bidrage til en udvikling af folkeskolen, og det er vi sådan set meget enige i.
Jeg kan da ikke lade være at trække på smilebåndet, når man i dag skal høre ordføreren for Venstre sige, at Folketinget ikke skal lovgive så detaljeret, at skolens frihed til at tilrettelægge undervisningen hæmmes.
Javel så!
Der tror jeg nok, at man kan finde to-tre stykker i folkeskolen, der mener, at det nøjagtig er det, man fra Venstres side har gjort med den folkeskolelovgivning, der er blevet gennemført de seneste år.
Jeg kan forstå, at også Socialdemokraterne synes, det vil give en uhensigtsmæssig centralisering; det håber jeg også vi kan forfølge nærmere.
De Konservative talte om et væsentligt indgreb i det lokale selvstyre.
Jamen jeg synes sådan set det er godt, hvis vi med den her debat kan komme derhen, at vi alle sammen er enige om at sætte noget mere fokus på at sikre det lokale selvstyre, som bestemt ikke har haft alt for gode vilkår siden det sidste folkeskoleforlig. Men det, der er vores tilgang til det, er, at lysten og viljen til at lære og videreuddanne sig bliver skabt i folkeskolen, og en god folkeskole er en del af fundamentet for den enkelte og for, at vi får et kreativt Danmark.
Folkeskolen skal forbedres og videreudvikles, så der både bliver taget hensyn til den enkelte elev og fællesskabet.
Fagligheden er vejen til hver enkelt elevs personlige udvikling, og et undervisningsmiljø uden mobning og med sund kost og idræt giver gode betingelser for det.
Men det helt centrale for os er lærernes og elevernes samarbejde med forældrene.
Regeringens vision for folkeskolen er en centralt styret folkeskole, som er præget af viden, der kan måles, og statens kontrollerende test.
Vi ønsker at gå en anden vej, vi ønsker skolebørn, som forholder sig kritisk og sætter spørgsmålstegn ved det etablerede, børn, som er nytænkende og kreative med en solid faglig ballast, og det stimuleres altså ikke af statslig kontrol, uanset om det kommer fra regeringen eller det kommer pakket ind i fine intentioner, men som rettigheder, som vi ser her.
Derfor lægger vi op til en videreudvikling af den danske folkeskole, som vi kender den i dag, og der er behov for en skole baseret på tillid og ansvar, ikke på test og kontrol.
Forbedring af folkeskolen skal ske igennem en kreativ grundskole med høj faglighed, som sikres bedst ved, at lærerne er godt uddannede, og det er derfor, det netop indgåede forlig om læreruddannelsen skal have tilført flere penge.
Lærernes efteruddannelse skal opprioriteres, så lærerne løbende kan tilegne sig nye pædagogiske og faglige værktøjer, og hver enkelt skole skal have en handlingsplan med et 5-årigt perspektiv, der skal sikre mere rummelighed i skolen og bedre muligheder for socialt udsatte elever.
Og så skal den nuværende 10. klasse løftes og videreudvikles, så vi sikrer en bedre overgang til ungdomsuddannelserne.
Alt i alt foreslår vi, at der på finansloven afsættes 600 mio. kr. til en handlingsplan for en videreudvikling og en modernisering af den danske folkeskole, men det bliver med udgangspunkt i netop det, at det er en folkeskole, som udvikles lokalt, og hvor det helt centrale er lærernes motivation og deres uddannelse samt samarbejdet med eleverne og forældrene og den lokale ledelse.